Ehdotus NEUVOSTON PÄÄTÖS sopimuksen allekirjoittamisesta Tsekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan osallistumisesta Euroopan talousalueeseen ja neljän siihen liittyvän sopimuksen allekirjoittamisesta

(komission esittämät)

PERUSTELUT

Taustaa

Euroopan talousalueesta (ETA) tehdyn sopimuksen 128 artiklassa määrätään, että yhteisön jäseneksi tulevan Euroopan valtion on haettava Euroopan talousalueesta tehdyn sopimuksen sopimuspuoleksi.

Sen jälkeen kun laajentumista koskevat neuvottelut saatiin päätökseen joulukuussa 2002 Kööpenhaminassa pidetyssä Eurooppa-neuvoston kokouksessa, Kypros, Latvia, Liettua, Malta, Puola, Slovakia, Slovenia, Tsekki, Unkari ja Viro, jäljempänä 'liittymässä olevat maat', hakivat ETA-sopimuksen sopimuspuoliksi.

Koska ETA-sopimus on jaetun toimivallan sopimus, neuvosto antoi 9. joulukuuta 2002 komissiolle valtuudet neuvotella sekä yhteisön että nykyisten jäsenvaltioiden puolesta. ETA:n EFTA-valtiot, Islanti, Liechtenstein ja Norja, neuvottelivat kukin erikseen samoin kuin liittymässä olevat maat. Komissio kuitenkin takasi tiiviin yhteistyön liittymässä olevien maiden ja nykyisten jäsenvaltioiden välillä neuvottelun kaikissa vaiheissa.

ETA:n laajentumisneuvottelut aloitettiin virallisesti 9. tammikuuta 2003 ja saatiin päätökseen 3 päivänä heinäkuuta 2003.

ETA:n "laajentumispaketti" koostuu pääsopimuksesta ja neljästä siihen liittyvästä sopimuksesta. Kaikki viisi sopimusta ovat yhteydessä toisiinsa.

Pääsopimus

Liittymässä olevien maiden osallistumista koskevassa sopimuksessa määritellään muutokset ETA-sopimukseen ETA:n laajentumisen yhteydessä.

Valtaosa muutoksista johtuu EU:n liittymisasiakirjasta. EU:n laajentumisneuvottelujen yhteydessä sovitut teknisen mukauttamisen ja siirtymäaikojen kaltaiset järjestelyt, jotka koskevat sitä, miten liittymässä olevien maiden on EU:hun liittymisen yhteydessä sovellettava yhteisön säännöstöä, otetaan liittymisasiakirjasta ETA-sopimukseen. Asiakirjat, joita tämä koskee, luetellaan pääsopimuksen liitteissä A ja B.

ETA:n EFTA-maat osallistuvat myös viiden vuoden aikana 600 miljoonan euron rahoituksella laajentuneen ETA:n sosiaalisten ja taloudellisten erojen kaventamiseen.

Neljä liitännäissopimusta

Neuvotteluissa käsitellyt asiat, joita ei ole sisällytetty itse ETA-sopimukseen, ovat neljässä liitännäissopimuksessa:

- EY:n ja Norjan kahdenvälinen kirjeenvaihtona tehty sopimus norjalaisesta rahoitusjärjestelmästä

- lisäpöytäkirja EY:n ja Islannin väliseen vuoden 1972 vapaakauppasopimukseen

- lisäpöytäkirja EY:n ja Norjan väliseen vuoden 1973 vapaakauppasopimukseen

- EY:n ja Norjan kahdenvälinen sopimus tietyistä maataloustuotteista.

Norjalaisesta rahoitusjärjestelmästä ajanjaksolle 2004-2009 tehdyn EY:n ja Norjan kahdenvälisen sopimuksen mukaan Norjan rahoitusosuus tämän viisivuotisjakson aikana 567 miljoonaa euroa samaa ajanjaksoa koskevan monenvälisen ETA-rahoitusjärjestelmän 600 miljoonan euron lisäksi. Kahdenvälistä ja monenvälistä rahoitusosuutta hallinnoidaan erikseen mutta tiivisti koordinoiden ja niissä käytetään samoja hakumenettelyjä ja -perusteita.

Lisäpöytäkirjoissa EY:n ja Islannin väliseen sekä EY:n ja Norjan väliseen vapaakauppasopimukseen ovat Islannin ja Norjan kanssa neuvotellut meren tuotteita koskevat neuvottelutulokset. Yhteisö avaa tullittomat kiintiöt Norjasta peräisin oleville jäädytetylle makrillille ja jäädytetyille sillifileille sekä Norjasta ja Islannista peräisin olevalle jäädytetylle kokonaiselle sillille. Lisäksi jäädytetty sillinliha perhosleikkeenä saa saman etuuskohtelun kuin jäädytetyt sillifileet. Kiintiöiden määrää tarkastellaan uudestaan viiden vuoden kuluttua. Yhteisö lisää jäädytettyjen, kuorittujen katkarapujen nykyistä kiintiötä edellyttäen, että 1. toukokuuta 2004 mennessä päästään sopimukseen yhteisön alusten Norjassa maihin laskemien meren tuotteiden vapaasta ja esteettömästä kauttakulusta Norjasta EU:hun.

Tietyistä maataloustuotteista EY:n ja Norjan välillä kirjeenvaihtona tehdyn kahdenvälisen sopimuksen mukaisesti Norja avaa tullittomat kiintiöt jäädytetyille mansikoille ja muille jäädytetyille marjoille, raiheinän siemenille, omenamehulle ja kissanruoalle.

Samanaikainen voimaantulo

Pääsopimukseen ja neljään siihen liittyvään sopimukseen on sisällytetty määräys, jonka mukaan kaikki edellä mainitut asiakirjat tulevat voimaan samanaikaisesti.

Päätösasiakirja

Päätösasiakirjaan sisältyy myös useita julistuksia, jotka yksi, useampi tai kaikki sopimuspuolet ovat tehneet.

Päätelmät

Komissio suosittelee, että neuvosto hyväksyisi liitteenä olevat, Euroopan yhteisön perustamissopimuksen 310 artiklaan perustuvat päätökset liittymässä olevien maiden osallistumista ETA-sopimukseen ja neljään siihen liittyvään sopimukseen koskevan sopimuksen allekirjoittamisesta ja tekemisestä.

Ehdotus NEUVOSTON PÄÄTÖS sopimuksen allekirjoittamisesta Tsekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan osallistumisesta Euroopan talousalueeseen ja neljän siihen liittyvän sopimuksen allekirjoittamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 310 artiklan yhdessä 300 artiklan toisen kohdan ensimmäisen alakohdan toisen virkkeen kanssa,

ottaa huomioon komission ehdotuksen [1],

[1] EUVL C [...], [...], s. [...].

sekä katsoo seuraavaa:

(1) Sen jälkeen, kun laajentumisneuvottelut saatiin päätökseen joulukuussa 2002 Kööpenhaminassa kokoontuneen Eurooppa-neuvoston kokouksessa ja Euroopan talousalueesta, jäljempänä 'ETA', tehdyn sopimuksen 128 artiklan mukaisesti Tsekin tasavalta, Viron tasavalta, Kyproksen tasavalta, Latvian tasavalta, Liettuan tasavalta, Unkarin tasavalta, Maltan tasavalta, Puolan tasavalta, Slovenian tasavalta ja Slovakian tasavalta, jäljempänä 'liittymässä olevat maat', ovat hakeneet ETA-sopimuksen sopimuspuoliksi.

(2) Tämän vuoksi komissio on Euroopan yhteisön ja sen jäsenvaltioiden puolesta neuvotellut sopimuksen Islannin tasavallan, Liechtensteinin ruhtinaskunnan, Norjan kuningaskunnan ja liittymässä olevien maiden kanssa liittymässä olevien maiden osallistumisesta ETA:an.

(3) Komissio on yhteisön ja sen jäsenvaltioiden puolesta neuvotellut myös seuraavat asiaan liittyvät sopimukset:

- Norjan kuningaskunnan ja Euroopan yhteisön sopimus vuosia 2004-2009 koskevasta rahoitusjärjestelmästä,

- Euroopan yhteisön ja Islannin tasavallan sopimus lisäpöytäkirjasta 22 päivänä heinäkuuta 1972 Euroopan yhteisön ja Islannin tasavallan tekemään vapaakauppasopimukseen,

- Euroopan yhteisön ja Norjan kuningaskunnan sopimus lisäpöytäkirjasta 14 toukokuuta 1973 Euroopan yhteisön ja Norjan kuningaskunnan tekemään vapaakauppasopimukseen,

- Euroopan yhteisön ja Norjan kuningaskunnan välillä kirjeenvaihtona tehty sopimus tietyistä maataloustuotteista.

(4) Nämä viisi sopimusta olisi allekirjoitettava niiden mahdollista myöhempää tekemistä varten,

ON PÄÄTTÄNYT SEURAAVAA:

Ainoa artikla

Valtuutetaan neuvoston puheenjohtaja nimeämään henkilö, jolla on valtuudet allekirjoittaa yhteisön puolesta seuraavat sopimukset niiden mahdollista myöhempää tekemistä varten:

- Euroopan yhteisön, Islannin tasavallan, Liechtensteinin ruhtinaskunnan, Norjan kuningaskunnan ja liittymässä olevien maiden sopimus liittymässä olevien maiden osallistumisesta ETA:an,

- Norjan kuningaskunnan ja Euroopan yhteisön sopimus vuosia 2004-2009 koskevasta rahoitusjärjestelmästä,

- Euroopan yhteisön ja Islannin tasavallan sopimus lisäpöytäkirjasta 22 päivänä heinäkuuta 1972 Euroopan yhteisön ja Islannin tasavallan tekemään vapaakauppasopimukseen liittymässä olevien maiden Euroopan unioniin liittymisen johdosta,

- Euroopan yhteisön ja Norjan kuningaskunnan sopimus lisäpöytäkirjasta 14 toukokuuta 1973 Euroopan yhteisön ja Norjan kuningaskunnan tekemään vapaakauppasopimukseen liittymässä olevien maiden Euroopan unioniin liittymisen johdosta,

- Euroopan yhteisön ja Norjan kuningaskunnan välillä kirjeenvaihtona tehty sopimus tietyistä maataloustuotteista.

Tehty Brysselissä

Neuvoston puolesta

Puheenjohtaja